MTV:lle uutiset tekevän Mediahub Helsinki Oy:n hallinto- ja henkilöstöjohtaja Ulla Rannikko on saanut vakavan varoituksen, kertoo yhtiön hallituksen puheenjohtaja, MTV:n toimitusjohtaja Jarkko Nordlund.

Rannikko saa jatkaa työtehtävissään.

”Työntekijä on myöntänyt virheen ja hän on saanut toiminnastaan vakavan varoituksen. Tämän läpikäynnin jälkeen johdolla on hallituksen luottamus, ja uutistyö jatkuu yhtiössä eteenpäin”, Nordlund sanoo.

Suomen Kuvalehti kertoi keskiviikkona 24. lokakuuta, miten hallintojohtaja Rannikko oli tehnyt vuokratyösopimuksen kaverinsa vastaperustetun Helsinki Human Pro -yhtiön kanssa.

Rannikon tytär ja Rannikko itse olivat auttaneet yhtiön perustamisessa.

Tapaus herätti laajaa paheksuntaa MTV Uutisten henkilöstössä.

Mediahubin toimitusjohtaja ja MTV Uutisten vastaava päätoimittaja Tomi Einonen kertoi aiemmin tällä viikolla käyneensä asiat läpi Rannikon kanssa.

MTV:n toimitusjohtaja ja Mediahubin hallituksen puheenjohtaja Jarkko Nordlund ei tyytynyt tähän. Hän kertoi teettävänsä vielä oman selvityksen.

”Olen saanut haluamani selvityksen ja olemme käsitelleet asian. Tapahtunut ja sen seuraukset on kommunikoitu sisäisesti ja avoimesti”, Nordlund sanoo nyt.

MTV Uutisten työntekijöitä edustavan MTV:n Ohjelmatyöntekijät ry:n puheenjohtajalle Kari Pyrhöselle tieto hallintojohtajan vakavasta varoituksesta tulee yllätyksenä.

”Tätä ei työntekijöille kerrottu. Työntekijöiden puolesta asia on nyt loppuunkäsitelty, ja haluan uskoa, että Ulla Rannikko ei asiassa tavoitellut omaa etuaan. Tämän uskon varaan asia nyt jää”, Pyrhönen sanoo.

Pyrhönen sanoo työntekijöiden ihmettelevän, miten heidän yhtiönsä ylipäätään on tehnyt sopimuksen sellaisen yhtiön kanssa, jonka omistaja ei omin avuin saa yhtiötään rekisteröityä kaupparekisteriin.

”Miten uskottava sopimuskumppani tällainen yhtiö oli ylipäätään”, Pyrhönen kysyy.

Ulla Rannikko ei vastannut Suomen Kuvalehden haastattelupyyntöön.